
ועדת החוקה, חוק ומשפט 
 27/11/2011 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 480>
 מישיבת ועדת החוקה, חוק ומשפט 
 יום ראשון, א' בכסלו התשע"ב (27 בנובמבר 2011), שעה 10:00
<סדר היום:>
<תקנות סדר הדין הפלילי (סמכויות אכיפה - חיפוש בגוף ונטילת אמצעי זיהוי) (המאגר ואבטחתו, עיון בו, מחיקה, ביעור והפקה חוזרת) (תיקון), התשע"א-2011>
נכחו:

<חברי הוועדה:> 
דוד רותם – היו"ר
<מוזמנים:> 
	אבישי גולן
	–
	ר' חוליית סמכויות באח"מ, המשרד לבטחון פנים

	אשירה זמיר
	–
	ר' מעבדת ד.נ.א, המשרד לבטחון פנים

	אלעזר כהנא
	–
	ע' יועמ"ש, המשרד לבטחון פנים

	רפי עציון
	–
	ע' יועמ"ש, המשרד לבטחון פנים

	גבריאלה פיסמן
	–
	ממונה, ייעוץ וחקיקה - פלילי, משרד המשפטים

	אבי חימי
	–
	נציג לשכת עורכי הדין

	נסים אוג'ר
	–
	נציג ארגון "המשמר החברתי"


<ייעוץ משפטי:>
אפרת חקאק
<מנהלת הוועדה:>
דורית ואג
<רשם פרלמנטרי:>
ירון קוונשטוק
<תקנות סדר הדין הפלילי (סמכויות אכיפה - חיפוש בגוף ונטילת אמצעי זיהוי) (המאגר ואבטחתו, עיון בו, מחיקה, ביעור והפקה חוזרת) (תיקון), התשע"א-2011>
<היו"ר דוד רותם:>
בוקר טוב. 
תוקף תקנה 16 עד יום י"א בתשרי, 19 בספטמבר 2010. ואז מה יקרה כשנבטל את התקנה הזאת?

<אפרת חקאק:>
תקנה 16 תהיה תקנה לצמיתות, ללא הגבלת זמן.
<היו"ר דוד רותם:>
טוב. איך שומרים את המאגר היום?

<אשירה זמיר:>
את הכרטיסים עצמם? בחדר שיש בו ארון מסוג "קומפקטוס" נעול עם מקודד.
<היו"ר דוד רותם:>
איזה סוג ארון?

<אשירה זמיר:>
"קומפקטוס" – ארון שפותחים אותו כמו "גרמושקה", כדי לחסוך מקום. 

<היו"ר דוד רותם:>
הבנתי. ארון שהכי קל לפתוח את המנעול שלו.
<אשירה זמיר:>
לא, הכול בתוך חדר. הדלת סגורה עם מנעול ומקודד שרק אנחנו יודעים את המספר, מחליפים אחת לכמה זמן את הקוד.

<היו"ר דוד רותם:>
תוך כמה זמן זה ידלוף?

<אשירה זמיר:>
כשאני בתפקיד זה לא ידלוף.
<היו"ר דוד רותם:>
את זה גם אמרו לי על משרד הפנים, שהמאגר בחיים לא ידלוף.

<אשירה זמיר:>
לא יודעת, אדוני. 

<היו"ר דוד רותם:>
הפקה חוזרת זה עוד פעם להפיק את ה-DNA מהכרטיס, נכון?
<אשירה זמיר:>
נכון. 

<היו"ר דוד רותם:>
למה צריך את זה?

<אשירה זמיר:>
אנחנו עובדים על מאות דגימות ביום. אנחנו מאפיינים כל דגימה פעם אחת. כאשר יש לנו התאמה בין חשוד לבין מוצג מזירת עבירה, לפני שאנחנו מודיעים על הגילוי הזה, אנחנו מוציאים שוב, רק כדי לוודא שאכן זאת הדגימה, לא טעינו במיקום, לא טעינו בשם, הכול בדיוק כמו שנקבע בהתחלה. ורק כשמקבלים בדיוק אותו פרופיל פעם שנייה, יכולים להודיע על התאמה ליחידה החוקרת. אנחנו עובדים עם רובוטים ועם ציוד מאוד מתקדם, ותמיד יכולה להיות טעות, למרות שיש לנו מערכת בקרה. 
<היו"ר דוד רותם:>
זה שאתם עובדים עם רובוטים, זה בסדר. במשטרה יש הרבה רובוטים.
<אפרת חקאק:>
תוכלי לתאר לנו את כל המקרים של הפקה חוזרת שאתם עושים? כי זה רק חלק אחד מההפקות החוזרות. 
<אשירה זמיר:>
אנחנו עושים הפקה חוזרת כאשר יש גילויים וצריך לאשר אותם. אנחנו קוראים לזה אימות גילוי. כל סוף שנה אנחנו מחויבים על-פי החוק לעשות בדיקה לאבטחת איכות של עד אחוז אחד מהדגימות. יש לנו מערכת ממוחשבת שקובעת איזה דגימות בדיוק. אנחנו לא בוחרים אותן בעצמנו. השנה עשינו את זה בעוד שני דברים שחשבנו שאנחנו צריכים: אחד, כי בדקנו ערכה חדשה לזיהוי DNA. הלכנו למכרז, היינו צריכים לבדוק שלוש חברות, אז היינו צריכים לקחת את אותה דגימה כמה פעמים מאותו כרטיס. שניים, בדקנו ערכה לאנליזה של כרומוזום Y. גם במקרה הזה בדקנו כרטיסים שנבדקו כבר לדגימות הרגילות. 
<היו"ר דוד רותם:>
מה זה כרומוזום Y? תסבירי לי.
<אשירה זמיר:>
זה כרומוזום שיש רק לגברים. משתמשים בו בתיקי חקירה, למשל אם יש עבירת מין. בדרך כלל בעבירת מין יש תערובת DNA של האישה ושל החשוד. לפעמים זה יותר משני אנשים. אם מפעילים את כרומוזום Y הוא תופס רק את ה-DNA של הזכר. הוא מתעלם לגמרי מה-DNA של האישה, ולפעמים זה נחוץ לתיק עצמו. 
<היו"ר דוד רותם:>
זו בדיקה מפלה.
<אשירה זמיר:>
זו בדיקה שמפלה את הגברים.

<היו"ר דוד רותם:>
הדרת נשים – אתם מבינים?

<אשירה זמיר:>
יש גם אפיון של כרומוזום X, אבל אנחנו עוד לא עושים אותו, ודווקא חשבתי להיכנס לזה. שלא יגידו שאנחנו מפלים.
<היו"ר דוד רותם:>
שאתם מדירים את הנשים.

<אפרת חקאק:>
בנתונים העדכניים ששלחתם – איזה פרט מדבר על הפקה חוזרת לצורך קבלת מידע חדש?
<אשירה זמיר:>
3 ו-4. 
<אפרת חקאק:>
אז אנליזה חדשה זה מידע חדש?
<היו"ר דוד רותם:>
לא, 4 זה ה-Y.
<אשירה זמיר:>
4 זה Y ו-3 זה האתרים הנוספים. חמישה אתרים נוספים על האתרים שבדקנו עד כה, וקיבלנו עליהם אישור ועדה. גם על כרומוזום Y יש אישור ועדה. 
<היו"ר דוד רותם:>
טוב. רק דבר אחד אני כן רוצה להשאיר. אני רוצה להשאיר את הדיווח לוועדת חוקה על הפקות חוזרות. תקנה 18(ב) – אם אני מבטל אותה, אני מבטל גם את חובת הדיווח.
<רפי עציון:>
לא היתה חובת דיווח.

<היו"ר דוד רותם:>
לא היתה חובת דיווח?

<רפי עציון:>
מכיוון שההסדר הזה היה הסדר זמני על מנת לשקול, בעת שאנחנו עומדים או קצת מוקדם יותר, אם להפוך את זה לתקנת קבע, המתקן בזמנו ביקש דיווח חד-פעמי שנה קודם לפקיעת התקנה, והדיווח הזה נעשה. הוא לא נקבע כדיווח עתי. הוא נקבע כדיווח חד-פעמי על מנת לבחון מה קורה עם ההסדר הזה של הפקה חוזרת . הדיווח הזה נעשה. הוא נעשה בצורה מעמיקה באופן חד-פעמי, כפי שהחוק דרש, על מנת להחליט אם הגיעה העת להפוך את ההסדר של הפקה חוזרת, שנהיה הסדר חיוני, למשהו קבוע.
<היו"ר דוד רותם:>
טוב. כן.

<אבי חימי:>
בוקר טוב, לי קוראים אבי חימי, ואני נציג של לשכת עורכי-הדין.

<היו"ר דוד רותם:>
מתי נבחרת להיות נציג של לשכת עורכי-הדין?

<אבי חימי:>
אני אמור לעמוד בראש הפורום הפלילי, אבל מבחינה פורמלית זה יהיה רק בימים הקרובים. קבענו בינינו, על-פי הוראתו של יושב-ראש הלשכה, שנקפיד להיות בכל דיון ודיון משום שהנושא חשוב. אנחנו נעשה את כל המאמצים לעמוד בכך.

באשר לעמדה בסוגיה הזו – חברתי אמרה שהצורך לבדיקות נוספות, בדרך כלל, הוא בגלל איזה שהם ליקויים, שהם עושים עשרות ומאות בדיקות וכן הלאה.  

<היו"ר דוד רותם:>
לא. מרבית הבדיקות החוזרות הם כשמצאו התאמה, ואז הם רוצים לוודא שאין פגם.
<אבי חימי:>
הערת אגב: לפעמים התחושה של הציבור מעימות נוסף היא לא נוחה, כי לפעמים אדם סבור שיש למישהו אינטרס כזה או אחר להטות את תוצאת הבדיקה. אנחנו גם למדים מהמסמכים שחברי הגישו, שרק במרץ 2011 הוסיפו חמישה אתרים לבדיקה. כלומר יש פה שינויים ועדכונים טכנולוגיים חדשות לבקרים, ואני חושב שלא יקרה כלום, אם הוועדה – כמו הרציונל בוועדה לפני כחמש שנים – תמשיך ותעקוב עוד חמש שנים, משום שהנושא הזה הוא דינמי ומתפתח. 

הרי יום אחד נגיע למצב שכמו טביעת אצבע – שהבדיקה היא אבסולוטית, ולא צריך לעשות בדיקות חוזרות וכן הלאה – עושים השוואה וזה נגמר. ואני חושב שאין שום צורך להזדרז, והדיווח שהוועדה קיבלה הוא דיווח ראוי ונכון. עד עכשיו נראה שהם עושים את העבודה שלהם בסדר גמור, והם ראויים לכל שבח, אבל זה לא אומר שצריך להסיר את הפיקוח.
<היו"ר דוד רותם:>
תיזהר, אל תשבח אותם יותר מידי, זה משטרה. 
<אבי חימי:>
לצד התשבחות, נגביל את זה לחמש שנים נוספות. יבואו עוד חמש שנים, הטכנולוגיה תשתפר, אפשר יהיה לעשות בדיקה מהירה חד-פעמית, בלי לחשוש להטיות כאלה ואחרות.
<היו"ר דוד רותם:>
אדוני סנגור, לא?
<אבי חימי:>
נכון.
<היו"ר דוד רותם:>
כשהם אומרים, אנחנו עושים בדיקה וקובעים פרופיל – מגיעה יחידה חוקרת, משווים ואומרים: זה האיש. הם אומרים: רגע, לפני כן, תנו לנו לבדוק עוד פעם שלא טעינו. אתה כסנגור צריך לקפוץ על המציאה. לפני שהם מחברים את זה, הם עושים בדיקה כדי לוודא. 
<אבי חימי:>
אנחנו, סנגורים, אנחנו פרנואידים.
<היו"ר דוד רותם:>
זה שאתם פרנואידים אנחנו יודעים.

<אבי חימי:>
בדרך כלל אנחנו חושבים שיתאימו את תוצאות הבדיקה לאיש בזירה.

<היו"ר דוד רותם:>
אבל אתם יכולים לבדוק את זה פעם נוספת?
<אבי חימי:>
נכון.

<היו"ר דוד רותם:>
אז זה שהם עושים את הבדיקה זה ראוי לשבח. לפני שהם אומרים: זה האיש, הם רוצים להיות בטוחים. גם אם הם בעצם קצת משחקים עם התוצאות – אתה ממילא בודק אותם.
<אבי חימי:>
זה לא כל כך פשוט. לאיש הפשוט כל הסיפור של DNA זה מורכב ומצריך המון משאבים אישיים. אם אדם רוצה לקחת מומחה של DNA – מה שלא מפותח בעולם, למעט הסנגוריה הציבורית שיש לה תקציבים בלתי מוגבלים – האנשים הפרטיים שצריכים לממן בדיקות כאלה, זה עולה המון כסף, ואין כמעט מומחים בארץ לעניין הזה. כך שהמשטרה היא כמעט סוברנית בעניין הזה. אדוני צריך לדעת את זה. 
<היו"ר דוד רותם:>
מצוין. בוא נאמר ככה: מה איכפת לך אם הם מבשלים קודם או מבשלים אחר כך? כשהם אומרים: אנחנו עושים בדיקה חוזרת, זה רק לטובתך או לטובת הנאשם, שמוודאים שזה במאה אחוז. כדי לבלף הם לא צריכים לעשות בדיקות חוזרות. 
<אבי חימי:>
הרי יגיע היום שהממצאים של הבדיקה יהיו חד-משמעיים ולא יהיו תקלות.
<היו"ר דוד רותם:>
עורך-דין חימי, אני לא מבין אותך. אני זוכר בבליסטיקה, שיום אחד סיפרו לי שאין דבר כזה, הבדיקות הן חד-משמעיות, משום שמשווים את הקליעים, והנה יש לך את הסימנים, ואין בכלל אפשרות לטעות. עד שהבאתי מומחה אמריקאי שאמר להם כמה הם טועים. 
<אבי חימי:>
כמה זה עלה לך? עלה המון כסף. 

<היו"ר דוד רותם:>
בוודאי שזה עלה המון כסף, אבל בשביל להוציא את הקליינט שלי זכאי מרצח – שווה לי הרבה כסף. 

<אבי חימי:>
זה נכון. זה כשיש. אני אומר משהו אחר: תעשו מלכתחילה את הבדיקות הכי טוב שאפשר. אנחנו רואים שרק במרץ, לפני מספר חודשים, שיפרו את איכות הבדיקה, הוסיפו חמישה אתרים נוספים. עוד שנה, עוד שנתיים, עוד שלוש, הבדיקה הזאת תהיה רוטינית, תהיה רגילה. בוא נעקוב אחרי זה חמש שנים, לא קרה שום אסון, שום נזק, הם ממשיכים לעשות את עבודתם. עוד חמש שנים נראה שהכול בסדר, שאין צורך באימותים מיותרים, שאין צורך בנגיעה זרה להליך הזה שיכולה ליצור תחושות או אני לא יודע מה. כמו שאדוני אמר: איפה זה נמצא, באיזה חדר, מי נגיש לשם. 
<היו"ר דוד רותם:>
מה זה ייתן לנו? הרי גם היום יש להם חמש שנים כדי שזו תהיה תקנת קבע? אלא שבעוד חמש שנים יצטרכו לבדוק עוד פעם.
<אבי חימי:>
מה הנזק?

<היו"ר דוד רותם:>
אין שום נזק, אבל למה צריך את זה? כי בסופו של דבר, אותו דבר שהם עושים היום, הם יעשו הלאה. 

<אבי חימי:>
הדבר הכי פשוט. הם אומרים שיש טעויות בבדיקה.

<אשירה זמיר:>
לא אמרנו את זה. עד היום לא היתה אף טעות בזיהוי.
<אבי חימי:>
אמרתם שיש תקלות.

<אשירה זמיר:>
לא אמרנו. 

<אלעזר כהנא:>
לא אמרנו את זה.

<אבי חימי:>
את אמרת שאנחנו עושים מאות בדיקות וכן הלאה.

<אלעזר כהנא:>
ויכולות לקרות טעויות, ואנחנו רוצים לוודא שאין טעויות.

<אשירה זמיר:>
אמרתי שיכול להיות. ושיש לנו מערכת בקרה מסודרת, ויחד עם זאת – אני רוצה להוסיף משהו, אם אפשר.

<אבי חימי:>
סליחה, אבל לא סיימתי. אם לא נגביל אותם, כל המאמצים להגיע לבדיקה חד-משמעית מלכתחילה, בלי עימותים נוספים, בלי נגיעות נוספות – המאמצים האלה לא ייעשו.

<היו"ר דוד רותם:>
הם לא ייעשו בכל מקרה.
<אבי חימי:>
למה? 

<היו"ר דוד רותם:>
מה יקרה בעוד חמש שנים?

<אבי חימי:>
הם יתנו דיווח, אדוני. 

<היו"ר דוד רותם:>
הם יתנו דיווח, ואז בעוד חמש שנים הם יבקשו לבטל את הזמניות של התקנה הזאת. אז מה יקרה בעוד חמש שנים?

<אבי חימי:>
נהיה יותר רגועים. נראה שכמו עכשיו, הם קיבלו סופרלטיבים בדוחות, שבאמת הבדיקה הנוספת מתבצעת רק במקרים הראויים, ושאנחנו רואים לאט-לאט – בניגוד למה שהם אומרים פה, ההיגיון אומר, שכמות הבדיקות הנוספות צריכה לרדת משום שהטכנולוגיה משתפרת.
<אשירה זמיר:>
לא.

<היו"ר דוד רותם:>
לא, אתה טועה. כשרוצים לעשות בקרת איכות – להיפך, אני אשמח שמספר הבדיקות החוזרות ילך ויגדל. שכל בדיקה הם עושים כפול. כי אני רוצה לוודא - - 

<אבי חימי:>
אין בעיה.

<היו"ר דוד רותם:>
- - שכשהם באים לבית-משפט עם תוצאות בדקו את זה שלוש פעמים. ולא שבדקו פעם אחת – יאללה, בוא נלך. להיפך, כשהם עושים שלוש בדיקות חוזרות זה יותר טוב. אני הייתי מעדיף כמה שיותר בדיקות חוזרות. 

<אבי חימי:>
אני הייתי מעדיף שתהיה בדיקה אחת טובה, רצינית, יסודית, חד-משמעית, ואחרי זה בלי נגיעת אדם נדע את התוצאה לעולמי עד. והטכנולוגיה משתפרת והולכת בכיוון הזה, כי כל נגיעה יכולה ליצור תחושה של הציבור שיש מישהו שמשפיע על המאגר באמצעים כאלה ואחרים. יכול להיות שהתחושה היא לא נכונה – ואני מקווה מאוד שהיא לא נכונה, ואני אישית מאמין שלתחושה הזאת אין בסיס – אבל אנחנו חיים בעולם של מאבקי כוחות. 

חוץ מזה, מלכתחילה הרי כל החוק הזה תוקן בגלל האינטרסים השונים. יש את הזכות לפרטיות, ויש את האינטרס הציבורי שכולנו מכבדים ומוקירים. ולכן אני אומר: האיזון שאדוני מתבקש לעשות הוא איזון פשוט – מעקב עוד חמש שנים. עוד חמש שנים אדוני יקדיש עוד שעה, או לא אדוני, מישהו אחר, יקדיש עוד שעה-שעתיים לבחינת הסוגיה וקבלת דוחות, לא יקרה שום נזק. ואז נהיה יותר שקטים, אחרי עשר שנים.
<היו"ר דוד רותם:>
אתה שם לב כמה חברי כנסת יושבים בדיון הזה? זה עולה הרבה כסף למדינה. 
<אבי חימי:>
אבל אדוני רציני, ועוד חמש שנים יעשה בדיקה נוספת. ואני חושב שכל הדוחות האלה, וכל העניין הזה הוא חיובי.

<היו"ר דוד רותם:>
כמה עולה בדיקה חוזרת?

<אשירה זמיר:>
פחות מ-100 שקל. 

<היו"ר דוד רותם:>
כל בדיקה 100 שקל.

<אשירה זמיר:>
כל ריאקציה עולה בערך 100 שקל. 

<היו"ר דוד רותם:>
ואנחנו עושים בערך 2,000 בשנה.
<אשירה זמיר:>
חוזרות. אבל אני אגיד למה זה יעלה, כי כמות הגילויים הולכת ועולה כל הזמן, ככל שהמאגר גדל, ראינו את זה השנה. המעבדה הביולוגית שמספקת את הפרופילים מזירות העבירה מגדילה את כוח האדם שלה כדי לעשות יותר תיקים. במיוחד תיקי פער, שזה האחוז הגדול ביותר של הגילויים. וככל שהמאגר עולה, האחוז שאני צריכה לבדוק לאבטחת איכות הולך ועולה, ולכן אדוני צדק כשאמר שכל שנה כמות הבדיקות החוזרות תלך ותעלה. 
<היו"ר דוד רותם:>
תגידו לי רק דבר אחד. לא יודע למה, אבל עורך-דין חימי חושש ממשהו. לא הבנתי בדיוק ממה, אבל הוא חושש ממשהו. איך הוא אמר: אנחנו, הסנגורים, אנחנו פרנואידים. מה זה מפריע לכם התקנה הזאת?
<אלעזר כהנא:>
מה זה שונה, אדוני, מכל חוק אחר ומכל תקנה?
<היו"ר דוד רותם:>
זה שאתה יהודי, אני יודע כבר מזמן. אני שואל אותך שאלה, אתה עונה לי בשאלה חזרה.

<רפי עציון:>
אבל זו שאלה מתבקשת.
<היו"ר דוד רותם:>
אני לא שאלתי אותך שאלה חזרה. אני אומר לך: האיש לא ישן טוב בלילות, לא יודע למה. מה איכפת לכם שנעזור לו לישון טוב בלילה? מה זה מפריע לכם?
<אלעזר כהנא:>
אני חושב, שעורך-דין חימי מסתכל על הדיון הזה פה, אבל אנחנו משתדלים לקחת את עצמנו ברצינות. וצריך לדעת, עד שהגענו לפה, במה מדובר. אנחנו מתחילים ליזום תהליך מול המשרד לביטחון פנים. אז אני משקיע בזה, וכמובן העורך-דין ממשרד לביטחון פנים. ואז הולכים לשר. ואז עושים את הבדיקה כמובן לראות על מה מדובר, ויושבים עם המעבדה.
<קריאה:>
ועם הוועדה המייעצת.

<אלעזר כהנא:>
ואז הולכים כמובן לשר המשפטים, חוזרים לוועדה המייעצת לקבל אישור. זה תהליך אחד שלם וארוך. ואז הולכים למשרד המשפטים, יושבים ורואים אם זה בסדר, עוברים, מנסחים, הניסוחים חוזרים, הולכים לכנסת, היועצת המשפטית מחזירה לנו. זה לא תהליך של חצי שעה שאנחנו פה. אנחנו לא יכולים להרשות לעצמנו לבוא לפה ולא לדעת על מה אנחנו מדברים, או לבקש בקשות לא נכונות. אז קודם כל התהליך הוא לא כזה פשוט. 

<אבי חימי:>
זה הטיעון הכי חשוב למה כן.
<אלעזר כהנא:>
דבר שני שאני רוצה לומר: במהלך הטיפול בכל התיקון הזה, שאלתי את עצמי – לא הבנתי למה הדבר הזה מלכתחילה נקבע כתקנה שהיא הוראת שעה. הרי אי אפשר לנהל מאגר DNA בלי הפקות חוזרות. אלא שכשהתקנו את המאגר זה היה כל כך חדש ולא הכרנו. מאיזה שהן סיבות של חוסר מקצועיות קבעו שזה יהיה הוראת שעה. זו תקנה שיכולה להיות הכי פחות הוראת שעה מהרבה מאוד דברים אחרים בחוק הזה, בתקנות האלה. 
<אבי חימי:>
יש עדיין תהליך של למידה ושיפור טכנולוגי. מעקב זה דבר טוב. 

<אלעזר כהנא:>
זו התקנה של המעקב ושל השיפור ושל הבדיקה. זה בדיוק מה שמבטיח. בלי זה אין. 
<גבריאלה פיסמן:>
קיימת היום בחוק חובת דיווח. וחובת הדיווח קיימת ביחס לדברים שהם באמת עקרוניים ובודקים את המהות של החוק ואת המהות של השימוש שעושה המשטרה במאגר. נתונים לגבי אמצעי הזיהוי שניטלו מחשודים, מנאשמים, ממורשעים. חובת הדיווח קיימת באמת ביחס לדברים העקרוניים. כאן היא קיימת ביחס לדבר שהוא מאוד טכני, שגרתי, הכרחי. אני באמת לא רואה בחובת הדיווח הספציפית הזאת שום תועלת. 
<היו"ר דוד רותם:>
טוב. האמת היא שבעצם אני מבטל מה שכבר מת. זאת אומרת, אני רק מסדר את הקבורה. 
<אפרת חקאק:>
האם אתם עושים הפקות חוזרות היום? כי לפי התקנה אין לכם סמכות היום. 
<אלעזר כהנא:>
התשובה היא שכן.

<אשירה זמיר:>
לאימות גילוי. 
<אפרת חקאק:>
רק לאימות גילוי ולא להפיק מידע חדש?

<אשירה זמיר:>
אם החמישה אתרים הנוספים לא נחשב מידע חדש, אז לא. 

<אלעזר כהנא:>
זה כן נחשב. אנחנו עושים הפקות חוזרות.

<אשירה זמיר:>
היינו חייבים לצאת למכרז.
<אלעזר כהנא:>
קודם כל, עושים הפקות חוזרות לפי התקנה עד היום. אי אפשר בלי זה. בלי זה אין מאגר DNA. אני רוצה רק להזכיר שאנחנו מבחינתנו את המהלך השלמנו עוד לפני שהתקנה הזאת פקעה, וזה עניין של פרוצדורה. זה כבר נמצא בוועדה לדעתי כחצי שנה. הבעיה העיקרית שעיכבה אותנו היא שלא היתה ועדה מאשרת. יושב-ראש הוועדה המאשרת התפטר, ולקח המון זמן מבחינתנו – אני מדבר מהצד של המשטרה.
<היו"ר דוד רותם:>
ואז אתה אומר מכיוון שלא היתה ועדה ולא היה מי שיאשר, אז למרות שהתקנה פקעה אנחנו ממשיכים בשלנו.
<אלעזר כהנא:>
מה שאני רוצה לומר על זה, שהתקנה היא תקנה מסמיכה לבצע הפקות חוזרות. בהעדר תקנה – לו יצויר שאין תקנה, שלא היתה מחוקקת מלכתחילה תקנה – אני לא בטוח, אולי היועצת המשפטית תגיד, האם יש איסור לבצע הפקות חוזרות. זאת השאלה. 
<היו"ר דוד רותם:>
זה אפילו לא התחכמויות של רבי נחמן. למה היינו צריכים תקנה כזאת? אם ממילא אתה יכול לעשות, אז לא צריך את התקנה. ולמה אתה מבקש לבטל את התוקף שהתקנה תפוג בתאריך מסוים? הרי מבחינתך זה בעצם כבר פג, אז לא איכפת לך שאני לא אעשה כלום. 
<אלעזר כהנא:>
לא, אני לא אומר את זה.

<היו"ר דוד רותם:>
למה אתה לא אומר את זה? הרי אתה יכול להמשיך לפעול איך שאתה רוצה.

<אלעזר כהנא:>
אני כן אומר שיש דרך המלך, ושצריך לעבוד לפי מה שמגדירה התקנה ומסמיכה, ובוודאי שאם התקנה הסמיכה, אז בהעדר תקנה יש בזה קושי. אני לא מסתיר אותו.
<היו"ר דוד רותם:>
אז מה עשית עד היום? מאז הראשון לספטמבר 2010? מאז פקעה התקנה.
<אלעזר כהנא:>
אמרנו: היו הפקות חוזרות במהלך השנה הזאת. 

<היו"ר דוד רותם:>
איך זה? כשאין לך הסמכה?

<אלעזר כהנא:>
זה מה שהסברתי קודם. 

<רפי עציון:>
השאלה היא תמיד מה האלטרנטיבה במצב שנקלענו אליו. התחלנו בהליך הזה מראש. גם את הדיווח שמסרנו במועד, שנה לפני הפקיעה, כפי שהחוק דרש, וגם ההליך של מינוי היושב-ראש החדש של הוועדה המייעצת. כל המסכת הבירוקרטית שנאלצנו לעבור כדי להפוך את התקנה הזאת לתקנת קבע, התחלנו אותה ממש מבעוד מועד. והיו כל מיני כשלים שלא יכולנו לצפות אותם, כמו התפטרות יושב-ראש הוועדה המייעצת. נוצר מצב שהתקנה פקעה והתהליך טרם הושלם. נשאלת השאלה, מה האלטרנטיבות העומדות בפנינו במצב כזה, שהוא לא טוב. אלטרנטיבה אחת היא להתחיל להרשיע אנשים עם גילויים בלי לבדוק פעם נוספת. להמשיך עם מאגר בלי שנעשתה בו אבטחת איכות. 
<היו"ר דוד רותם:>
רבותי, לא אתם מרשיעים אנשים, אם אתם לא יודעים. אתם רק משתדלים להרשיע. מי שמרשיע זה בתי-משפט. 
<רפי עציון:>
למסור הודעה על כך שנמצא גילוי מבלי לבדוק את זה פעם נוספת. להמשיך לנהל מאגר מבלי לעשות לו אבטחת איכות.
<אלעזר כהנא:>
שזה הפרה של התקנות כשלעצמו – אם לא עושים אבטחת איכות.
<רפי עציון:>
אושרו אתרים חדשים של ה-DNA, אבל הרבה נתוני זיהוי עדיין לא כוללים את האתרים החדשים האלה, כי לא נעשתה הפקה חוזרת. זאת אלטרנטיבה אחת. אלטרנטיבה שנייה היא לסמוך על זה שהתהליך החל לצאת לפועל, שר המשפטים נתן את הסכמתו, השר לביטחון פנים נתן את הסכמתו. לבנות על זה שעם הזמן גם הוועדה, ולהמשיך עם הצעד ההכרחי הזה. וזאת האלטרנטיבה שבחרנו בה. כמובן, כמו שאלעזר אמר, שדרך המלך היתה אם הדבר הזה היה נעשה במועד.
<היו"ר דוד רותם:>
מה אומרת עורכת-הדין פיסמן על ההתנהלות הזאת?
<גבריאלה פיסמן:>
אני חושבת שבמקרה הספציפי הזה לא היה מנוס. משטרת ישראל פעלה כשם שהחוק מחייב אותה.
<היו"ר דוד רותם:>
אז אני  יכול ללכת, אם כך? אני לא צריך להצביע על התקנה הזאת, נכון? כי גם אם אני לא אצביע משטרת ישראל פועלת לפי מה שהיא צריכה לעשות. אז למה אני צריך לעסוק בזה?
<גבריאלה פיסמן:>
לא. הוועדה יכולה לקבוע שהתקנה הזאת לא נמשכת. זה ברור שהמשטרה צריכה היתה להגיע לוועדה ולקבל את אישור הוועדה. אי חושבת שזה טוב שהדברים עולים פה, אדוני, אבל עדיין, בהתחשב בנסיבות, אני חושבת שלא היתה אפשרות לפעול אחרת. 
<אלעזר כהנא:>

רציתי רק להוסיף, שאם מגיעים לוועדה והוועדה לא מאשרת, זה כבר סיפור אחר. כי זה אומר שהוועדה לא מאשרת לנו הפקות חוזרות. צריך לראות מה עושים עם בקרת האיכות, כי זה סותר את התקנות. אבל זו כבר אמירה אחרת לגמרי, מאשר פרוצדורה של תהליך שאושר ושעבר ושהשר חתם עליו, כפי שהוא חייב, ומחכה לאישורים של הוועדה, מאשר שהוועדה אומרת אנחנו לא מאשרים. לא מאשרים, אז אנחנו צריכים לעמוד ולעצור את כל התהליך. 
<היו"ר דוד רותם:>
כל עוד הוועדה לא אישרה, אז אתם פועלים לפי התקנון ולפי החוק. אם אתם חושבים שמותר לכם לעשות הפקות חוזרות למרות שהתקנה פקעה, אז אתם לא צריכים את האישור שלי, אז בשביל מה באתם? אני בעצם לא צריך לשבת, חבל על הזמן, כי אתם ממילא עושים את מה שאתם רוצים. 
<אבי חימי:>
אני לא מבין למה אתם לא אומרים את זה מראש, שאתם פועלים בלקונה חוקית. אם יושב-ראש הוועדה לא היה יסודי, זה לא היה עולה לדיון בכלל. לא היינו חושבים על זה. אתם צריכים להגיד את הדברים: המצב הוא שאנחנו פועלים בלקונה. באה לפה סוללה של גנרלים, ואף אחד לא אומר את זה, שעובדים בניגוד לחוק. 
<אלעזר כהנא:>
אנחנו אמרנו את זה כל הדרך. התקנות נמצאות בוועדה כבר כמה חודשים טובים. ממרץ, אם אני לא טועה.
<דורית ואג:>
מאי.
<היו"ר דוד רותם:>
אתה יודע מה? ממאי, ממרץ, זה לא משנה. מה-19 לספטמבר 2010 עד שהגיעו התקנות לוועדה – עד מרץ, עד מאי, לא חשוב – מה עשיתם? עולם כמנהגו נוהג, משום שככה נוח לכם. השר אמר, שר המשפטים אמר,  השר לביטחון פנים אמר, יושב-ראש  הוועדה לא היה, כן היה.
<רפי עציון:>
השאלה היא מאז שזה הונח על שולחנה של ועדת חוקה?
<קריאה:>
לא, הוא מדבר על לפני כן.

<היו"ר דוד רותם:>
מאז ספטמבר ועד שזה הונח על שולחנה של ועדת חוקה – מה עשיתם? 
<רפי עציון:>
אני לא מבין.

<היו"ר דוד רותם:>
התקנה פקעה ב-19 לספטמבר 2010.
<רפי עציון:>
הרבה חודשים קודם פקיעת התקנה פעלנו גם למציאת יושב-ראש חדש לוועדה, גם לכך שהוועדה תתכנס ותאשר את זה.
<היו"ר דוד רותם:>
מצוין. אני שואל: האם בינתיים התקנה היתה בתוקף או לא היתה בתוקף? האם הנפקתם הנפקות חוזרות או לא?
<אלעזר כהנא:>
התשובה היא שכן.

<היו"ר דוד רותם:>
קודם כל, בואו נעצור את זה. זה לא שהנחתם את זה מזמן. 

<אלעזר כהנא:>
מסכימים.

<היו"ר דוד רותם:>
אני מדבר על התקופה מספטמבר עד מאי, אוקיי? בתקופה הזאת מה עשיתם?
<אלעזר כהנא:>
מקובל. 
<היו"ר דוד רותם:>
מאז מאי זו כמובן אשמתי. הייתי צריך לקבוע את זה מיד באותו יום שהנחתם. זה שכבר עברה שנה שהתקנה פקעה זה לא משנה, כי אתם בסדר. 
<אלעזר כהנא:>
זה מקובל. יש מצב שפוקעת תקנה שמסמיכה אותנו לעשות פעולה מסוימת, ובאותה עת שהתקנה הזאת פוקעת כל שאר החוק ממשיך לחול: DNA אנחנו צריכים לקחת ויכולים לקחת ולוקחים; התיקים ממשיכים להתנהל; אבטחת איכות במאגר אנחנו מחויבים לעשות; בלי הפקות חוזרות אי אפשר לנהל את המאגר. אז מה חל – החוק וכל מה שכלול בו, והתקנות וכל מה שכלול בהן, או העובדה שההסמכה פקעה? 
אני אומר שוב, ואני אמרתי את זה מקודם, יש הבדל בין מצב שבו חל עלי איסור בחוק לעשות משהו, כרשות מנהלית – חל עלי איסור, זאת עבירה, אני לא יכול לעשות אותו בלי הסמכה חוקית – לבין מצב שבו מדובר בהתנהלות ובסך הכול אלה תקנות של התנהלות. זו יחסית פעולה טכנית. אני חושב שזה גם עלה מכל הדיון פה. וידוא ביצוע, וידוא איכות, זאת פעולה טכנית. זה לא משהו שנמצא במהות של הסמכות. ובמובן הזה העדר תקנה מסמיכה היא לא בהכרח מלמדת על איסור. אמרתי את זה. בוודאי שיש תקנה שחייבים לאשר אותה ולבצע אותה.
<היו"ר דוד רותם:>
לא חייבים. 
<אלעזר כהנא:>
חייבים. דבר אחד ברור, אם הוועדה אומרת לנו לא, אז אנחנו צריכים לעצור את כל ה - - -
<היו"ר דוד רותם:>
סליחה, ואם הוועדה לא אומרת לך לא? הוועדה לא אומרת לך כלום. הוועדה מחליטה לדחות את הדיון בעוד שלושה חודשים, או בעוד שנה. מה זה חשוב? הרי יש לך חוק ויש לך תקנות ותקנה מסמיכה. נתת לי עכשיו הרצאה שלמה. גמרתי שנה א' משפטים. שנה ב', בתחילת שנה, כבר מבינים את מה שאתה אומר.  אתה אומר לי: אני לא צריך את מה שאתה תעשה. זה לא חשוב.
<רפי עציון:>
אפשר לשאול מה היושב-ראש היה ממליץ לעשות במקרה כזה?
<היו"ר דוד רותם:>
אני אגיד לך מה היושב-ראש היה ממליץ לעשות. או לעצור את הביצוע ולהגיד אין לי תקנה, או לבוא לוועדת חוקה ולהגיד: רבותי, אנחנו חייבים שתאשרו לנו את התקנה, ואז להגיש אותה לפני שהיא פוקעת, ולא במאי. אבל יש לכם שיטה שאני רואה אותה חוזרת יותר ויותר פעמים. שכשתוקף של תקנה מסוימת עומד לפוג, אתם יומיים קודם מגיעים עם בקשה לחידוש.
<רפי עציון:>
זה לא היה המקרה.
<היו"ר דוד רותם:>
לא, במקרה הזה זה היה עשרה חודשים אחרי. במקום בספטמבר באתם במאי. 

<רפי עציון:>
החוק כבר הנחה. בספטמבר שלחנו את הדיווח כנדרש. בנובמבר הצלחנו להשיג מינוי חדש – עד שרדפנו אחרי יושב-ראש ועדה מאשרת חדשה. יש לי פה מכתב ששלחתי למשרד המשפטים למינוי חדש של יושב-ראש ועדה מייעצת, כי זה חלק מהתנאים שהחוק מחייב, בהתייעצות עם הוועדה המאשרת. אז היינו צריכים למנות. בנובמבר 2010, היושב-ראש, יש לי פה את מה שעשינו. בנובמבר מונה יושב-ראש חדש.
<היו"ר דוד רותם:>
בנובמבר, כאשר התקנה פקעה בספטמבר. למה לא עשיתם את זה באוגוסט?
<רפי עציון:>
התחלנו להשיג יושב-ראש חדש, זו לא היתה מלאכה פשוטה – לחפש שופט מחוזי בדימוס, שיסכים להחליף את היושב-ראש הקודם שהתפטר. זה היה משהו לא צפוי, שלקח לנו זמן למצוא יושב-ראש חדש. זה לא מיידי.
<היו"ר דוד רותם:>
מתי התפטר היושב-ראש הקודם?

<רפי עציון:>
הוועדה הזאת לא מתכנסת - - -

<היו"ר דוד רותם:>
מתי התפטר היושב-ראש הקודם, שאלתי. לא מתי היא מתכנסת, כמה היא מתכנסת.

<רפי עציון:>
לא היתה התפטרות. 

<היו"ר דוד רותם:>
אה, לא היתה התפטרות?

<רפי עציון:>
ההתפטרות, so called, התגלתה כשפנינו אליו על מנת לכנס את הוועדה המאשרת, שלא התכנסה באופן רציף.
<היו"ר דוד רותם:>
ומתי זה היה?

<רפי עציון:>
זה היה כמה חודשים לפני פקיעת התקנה. אין לי פה תרשומת. 

<היו"ר דוד רותם:>
כמה חודשים לפני. ואז מה הוא אמר לכם?

<רפי עציון:>
שהוא לא רוצה יותר. הוא יצא מזה. באותו יום התחלנו לאתר מועמד אחר. היתה חלופת מיילים עם המשטרה ועם משרד המשפטים, לנסות למצוא שופט מחוזי בדימוס שיעשה את זה. זה לא היה כל כך פשוט לעשות את זה. בנובמבר – רק אז הצלחנו למנות.
<היו"ר דוד רותם:>
פעם הבאה תתקשר אלי, אני תוך יומיים משיג לך שופט מחוזי בדימוס. 
<רפי עציון:>
זאת עצה שאפשר לקבל אותה לפעם הבאה. לא עלה על דעתי. רק אשלים, שאחרי המינוי בנובמבר השופט היה צריך לכנס את נציג המז"פ ואת עצמו ועוד נציג ממשרד הבריאות ומהאקדמיה. הדבר הזה לקח כמה חודשים. גם אני נכחתי בכינוס הזה אחרי שהוא קרה. בסוף אפריל הם סוף-סוף נתנו את חוות דעתם אחרי שהם שמעו גורמים שונים שהם בחרו לשמוע. ואחרי שהם נתנו את חוות הדעת שלהם, שהיתה  נדרשת על-פי החוק, מיד עברנו לשלב הבא והבאנו את זה בפני ועדת החוקה. והסכמת שר המשפטים כבר התקבלה כמה חודשים לכן, כי היא היתה מוכנה מראש. מה שתקע את זה היה הוועדה המאשרת.
<היו"ר דוד רותם:>
זה ששר המשפטים נותן את החתימות שלו בזמן אני יודע. 
<רפי עציון:>
הוועדה המאשרת היתה הפקק פה. וזה היה בלתי צפוי. אז אני לא חושב שזה נכון לשייך את זה לאיזושהי תופעה של הכול ביומיים האחרונים, אם היא קיימת ואם לאו. בכל מקרה, במקרה הזה זה לא היה.
<היו"ר דוד רותם:>
במקרה הזה זה ודאי לא היה יומיים לפני. זה היה עשרה חודשים אחרי. זה כבר רשמנו לנו.

<רפי עציון:>
אני מקווה שהיה ערך גם להסבר שנתתי.

<היו"ר דוד רותם:>
ההסבר שנתת אין לו שום ערך, כי הוא לא נותן שום תשובה לשאלה ששאלתי. אילו הייתי המשרד לביטחון הפנים או משטרת ישראל, ואולי אפילו משרד המשפטים, הייתי בא בחודש ספטמבר ואומר: תאריך לי את תוקף התקנה לשלושה חודשים כי יש לי בעיה – אין לי ועדה מסדרת.
<אלעזר כהנא:>
אי אפשר בלי ועדה מאשרת.
<רפי עציון:>
החוק דורש. אני לא יכול בניגוד לחוק.

<היו"ר דוד רותם:>
אתה לא יכול כלום, אני יכול הכול. תגיד לי: יש לי בעיה אל"ף, בי"ת, גימ"ל, מה אני עושה? זה הכול. הנה, הגברת פיסמן עושה ככה עם הראש. היא חושבת שאני צודק.
הצבעה

בעד הבקשה לביטול התקנה – פה אחד

הבקשה אושרה. 

<היו"ר דוד רותם:>
אני אאשר לכם את הביטול של התקנה הזאת למרות שזה ביטול רטרואקטיבי, שאני לא אוהב לעשות את זה, אבל מה אני יכול לעשות. נפתח בחקירה ונראה מה לעשות.

טוב, תודה רבה. 

<דורית ואג:>
פה אחד?

<היו"ר דוד רותם:>
פה אחד.
<הישיבה ננעלה בשעה 10:41.>
